जोशीजी ने अपने इस लेख का अंत प्रसिद्ध अंग्रेजी पत्रिका ‘सेमिनार’ के मार्च 2006 के ‘सोल सिटी कलकत्ता’ पर केंद्रित अंक की चर्चा से की है। इस अंक के लेखों को पढ़ कर उन्हें लगा कि जो उदारता और खुली दृष्टि आम लोगों में पायी जाती है वह भद्रलोक बुद्धिजीवी में नहीं है चाहे वह दक्खिनपंथी स्वप्न दासगुप्ता हों या वामपंथी अशोक मित्रा। दोनों कलकत्ते की चारित्रिक गहराई और विस्तार से शायद पूरी तरह परिचित नहीं। जोशीजी के लेख की अंतिम बात है : प्रश्न उठता है कि उदार और व्यापक दृष्टि वाले ज्योति बसु और उनके साथी क्या एक लोप हो रही पीढ़ी और परम्परा के प्रतिनिधि हैं या एक ऐसी स्थिायी विरासत के प्रेरक और प्रसारक जो उनके बाद भी जीवंत रहेगी। भविष्य ही इसका सही सही उत्तर देगा।